钦定古今图书集成/方舆汇编/职方典/第1340卷 > 《韩木赞》王大宾
## 钦定古今图书集成/方舆汇编/职方典/第1340卷 > 《韩木赞》王大宾

潮东山有亭，唐韩文公游览所也。亭隅有木，虬干鳞
文，叶长而傍棱。耆老相传，公所植也。人无识其名，故
曰“韩木。”旧株既老，类更滋蕃，遇春则华，或红或白，簇
簇附枝，如桃状而小。每值士试春官，邦人以卜登第
之祥，其来旧矣。绍圣四年丁丑，华盛倾城赏之。未几，
捷报三人，盖比前数多也。继是榜不乏人，繁稀如之。
最盛者崇宁五年，宣和六年也。今不花十有五载，人
材未遇，或时运适然，未可知尔。大宾尝读苏端明为
公庙碑，论能不能有天人之辨。窃观公植之木，能兆
化机，为一方瑞，夫岂容伪？殆其善教之道，发造物而
藏诸用，使潮人思慕，千万年莫之厌者矣。碑何以不
书？未盛也。盛而无妄，邦人识之；识而不书，天下后世
曷然之。夫鸟兽草木之奇，符于前事谓之瑞；《箫韶》《仪
凤》，周亩嘉禾，各以类应。公刺是邦，命师训业，绵绵厥
后，三百馀年，士风日盛。效祥于木，理之宜然。若乃术
业荒忽，惟瑞之证，叔世妄诞者之为，君子鄙之。为之
赞曰：“召公之棠，孔明之柏。既诛勿翦，且歌爱惜。瞻彼
韩木，是封是沃。匪木”之渎。德化惟服。化隆而孚，华繁
以符。邦人励之，此理匪诬。